
A CSR elemek hozzáadott értéke a vállalati kommunikációban fogyasztói szemszögből

A jelenlegi gazdasági-társadalmi helyzet egyre inkább megkívánja a vállalatoktól, hogy
működésüket társadalmilag felelős módon folytassák, és első sorban saját érdekükben erről
megfelelő kommunikációt folytassanak. A kutatás a vállalatok CSR kommunikációját vizsgálja
abból a szempontból, hogy mit és hogyan érdemes kommunikálni a fogyasztók felé annak
érdekében, hogy az üzenet megfelelő módon elérje a célközönséget, és ezáltal a vállalat
hitelességét növelje. A szakirodalomban a CSR kommunikáció vállalati stratégiában betöltött
szerepe és a különböző kommunikációs csatornák ismertetését mutatom be. A dolgozat egy
esettanulmány keretein belül dolgozza fel a primer-és szekunder adatokat és célja, hogy
felfedje, hogy milyen hozzáadott értéket tudnak képviselni a vállalati kommunikációban
megjelenő és beleépített CSR elemek a fogyasztók számára. Szekunder kutatás során Magyar
Telekom reklámokban azonosítottam az SDG célokat, melyekre a primer kutatás fogyasztói
mélyinterjúit és szakértői interjúját építettem. A dolgozat újdonság értékét az adja, hogy egy
adott vállalat esetében vizsgálom a CSR kommunikáció vállalati stratégiában betöltött szerepét,
és azt, hogy milyen metódusok mentén lehet a CSR tevékenységeket úgy kommunikálni, hogy
az legitimitást adjon a vállalat számára. Az eredmények azt mutatják, hogy a fogyasztói
legitimitás elnyerése az elméletben és a gyakorlatban nem mindig működik azonos módon, és
a CSR kommunikációban a fogyasztók szubjektív érzékelésének megfelelő felmérése
kulcsfontosságú a vállalatok számára.



